Blanár, Juraj, poslanec NR SR (2014-09-23):
Ďakujem pekne, pán predseda. Vážený pán minister, dámy a páni, keďže mám možnosť sa vyjadriť ako spravodajca k spojenej rozprave aj k asociačnej dohode a predovšetkým k vyhláseniu, ktoré sme teraz prerokovávali, tak chcem skonštatovať, že písomne sa prihlásilo do tejto rozpravy, spojenej rozpravy celkom jedenásť poslancov, z toho traja poslanci boli za poslanecké kluby: SDKÚ – jeden, jeden za MOST – HÍD a jeden SMER – SD. A v ústnej sa prihlásilo desať poslancov, z toho deväť vystúpilo. Národná rada Slovenskej republiky sa zaoberá vyhlásením a asociačnou dohodou spoločne preto, lebo si myslíme, že to súvisí. A spojenie tejto rozpravy, myslím si, že bolo celkom logické vyústenie diskusie, ktorá začala práve v zahraničnom výbore, kde aj zahraničný výbor schválil rokovanie k situácii na Ukrajine, ktoré sa potom spoločne zlúčilo aj s európskym výborom za účasti ministra zahraničných vecí, pretože minister zahraničných vecí a naša diplomacia k tejto problematike má najviac informácií. Nehovoriac o tom, že samotný náš minister zahraničných vecí je tak aktívny, že šesťkrát osobne navštívil krajinu a rokoval so všetkými predstaviteľmi významnými, relevantnými na Ukrajine. Z toho sa zrodilo aj uznesenie, ktoré predkladá zahraničný výbor spoločne po schválení aj s európskym výborom. Aj keď v rozprave tu bola snaha nejakým spôsobom prezentovať, že tu bol nejaký rozpor medzi tým, čo bolo predložené ministerstvom zahraničných vecí a čo sa prerokúva teraz v pléne, je to len zdanlivé, pretože predkladateľom je zahraničný výbor. Áno, podklady prišli z ministerstva zahraničných vecí a vôbec sú neni nejako v rozpore v tom, čo my teraz prijímame. A všetci tí, ktorí boli na rokovaní zahraničného alebo európskeho výboru, spoločne videli, aké boli vyjadrenia aj pána ministra. Boli konzistentné a podporujúce tento náš návrh, ktorý v súčasnosti prerokovávame. A toto je dôležité, aby sme si plne povedali. Čiže Národná rada Slovenskej republiky v tej svojej diplomatickej časti, ktorú má takisto na starosti, podľa môjho názoru konzistentne postupuje s našou diplomaciou a podporuje ju. A ja chcem pripomenúť aj to, že sme v marci spoločne tu prerokovávali a schválili, schválili vyhlásenie týkajúce sa situácie na Kryme. Napriek tomu, že v rozprave to tu bolo viackrát spomínané a možno naozaj v takom dojme, že to vyzeralo, že my sme k tomu nezaujali žiadny postoj. Ale pritom náš postoj bol úplne jasný a podľa mňa v duchu, aký aj teraz predkladáme v tomto uznesení. Preto mi dovoľte, aby som v tejto súvislosti ešte raz vyjadril absolútnu podporu vyhláseniu, ktoré bolo predložené do tohto pléna, ktoré schválila, schválil nielen zahraničný výbor, ale aj európsky výbor aj s pozmeňujúcim návrhom, ktorý je podľa môjho názoru veľmi dôležitý, i keď už vyjadroval vôľu ukrajinských obyvateľov, teda Ukrajincov, ktorá je konštatovaná v poslednom odseku, ale predsa len v tom treťom odseku sme ešte zdôraznili, aby voľby, ktoré budú 26. októbra, boli naozaj legitímne, aby sa uskutočnili na celej Ukrajine, to znamená aj na juhovýchode, kde sa v súčasnosti bojuje, čo je veľmi dôležité. A je to len potvrdením toho, že predovšetkým ideme cestou ctenia si demokratických princípov, medzinárodného práva, Krym, a demokratických princípov, ktoré sú tu zakotvené. A preto by som sa vyjadril v krátkosti ako spravodajca aj k predkladaným pozmeňujúcim návrhom, o ktorých budeme, samozrejme, hlasovať, ktorých bolo celkom štyri. Dovedna v podstate sa jedná o pozmeňujúce návrhy, ktoré hovorili o vypustení Spojených štátov amerických z odseku č. 4. A ďalší, že zameniť alebo doplniť formuláciu týkajúcu sa Ruskej federácie. Čo sa týka Spojených štátov amerických, dámy a páni, ja už som to hovoril aj v mojom vystúpení, ale predsa len rád by som to zopakoval, lebo boli tu pochybnosti, dokonca sa hovorilo o tom, že Spojené štáty tam nemajú čo hľadať. Tak chcem vám dať do pozornosti, tak ako sa podľa môjho názoru jasne vyjadrujeme a diskutujeme v rámci Európskej únie o pozícii k Ukrajine a je tam pluralita názorov, ktorú aj my musíme prirodzene nejakým spôsobom tam prednášať – a mimochodom bola aj pomerne zhodná s krajinami centrálnej Európy –, tak aj v tomto prípade napríklad Poslanecká snemovňa Českej republiky prijala uznesenie, ktoré rovnako hovorí o tom, že vyzýva všetkých účastníkov, ktorí sú v tom zaangažovaní, Európsku úniu, rovnako Ruskú federáciu, Európsku úniu, Ruskú federáciu, Ukrajinu, ale aj Spojené štáty americké, aby sa zasadili o mierové riešenie. My to dávame rovnako do uznesenia. Myslím si, že tam patrí. Nehovoriac o tom, že tých argumentov, prečo Spojené štáty môžu prispieť k pozitívnemu riešeniu na Ukrajine, tu odznelo veľa. Ja len dám do pozornosti jeden, ktorý je vážny. Pri príležitosti návštevy pána prezidenta Ukrajiny pána Porošenka v Kongrese Spojených štátov amerických bolo schválené aj uznesenie v zahraničnom výbore, ktoré hovorí o tom, že, je to uznesenie nazvané Ukraine Freedom Support, a hovorí o tom, že jednak zvýši tie sankcie voči Ukrajine, ale zároveň odsúhlasuje tzv. „lethal assistance“, v preklade to znamená útočnú pomoc alebo ešte presnejší preklad smrtiacu pomoc. Smrtiaca pomoc je, že odsúhlasujú aj pomoc zbraní. A to nikto z nás nechce. Preto Spojené štáty tam majú byť. A toto uznesenie zahraničného výboru, ktoré si môžete nájsť, je zverejnené na webových stránkach, je dôležité, aby aj ony mohli prispieť k tomu, preto ich tam chceme mať. No a čo sa týka formulácie týkajúcej sa Ruskej federácie, my si myslíme, že táto formulácia, a som o tom presvedčený, aj z rozpravy bolo množstvo podporných vyjadrení, ktorá je uvedená v odseku 4, je úplne jasná, lebo vyzýva všetky strany. A naviac my chceme neprilievať olej do ohňa, ale chceme predsa, aby sme skôr napomohli tomu riešeniu. A ak dnes v Minsku dospelo sa k nejakej dohode, tak je potrebné, aby sme podporovali tieto dohody napriek tomu, že kde-tu sa porušujú, ale pokračuje sa dopredu ďalej. No a posledný pozmeňujúci návrh, ktorý tam ešte bol obohatením tej diskusie, bol od pána poslanca Mičovského, ktorý hovorí o tom, že „Národná rada podporuje vládu SR, aby prostredníctvom ministra zahraničných vecí iniciovala aktivitu Bezpečnostnej rady OSN s cieľom účinne zabezpečiť prímerie do vyriešenia konfliktu diplomatickou cestou“. Zdá sa mi, že je to už duplikovanie toho, čo už aj dnes tam máme. A naviac myslíme si, že je to už na ceste skôr mierového riešenia. My to chceme týmto spôsobom podporiť. Čiže z tohto dôvodu chcem skonštatovať ako spravodajca, že pozmeňujúce návrhy nedopĺňajú a nijakým spôsobom významne nevylepšujú to vyhlásenie, a som za to, aby bolo prijaté vyhlásenie, ktoré sme predložili a prerokovali. Ďakujem veľmi pekne za pozornosť. (Potlesk.)